Søren Søndergaard (EL), 2003-02-06:
Enhedslisten er imod forslaget fra Det Radikale Venstre om en folkeafstemning om ophævelse af de danske forbehold.
Vi er sådan set imod, uanset om det drejer sig om alle undtagelserne under ét eller om enkelte af undtagelserne, i dette tilfælde hvor Kristeligt Folkeparti foreslår en folkeafstemning om ophævelse af den militære undtagelse. Det er efter Enhedslistens opfattelse tankevækkende, at Det Radikale Venstre har så lidt respekt for folkeafstemningen, der blev afholdt så sent som den 28. september 2000 om euroen, så de allerede nu vil forsøge at omgøre det resultat.
På det punkt er Enhedslisten enig med Kristeligt Folkeparti, som har anerkendt, at det vil være utidigt med en ny euroafstemning på indeværende tidspunkt, hvor der reelt intet nyt er sket.
Det fremgår i øvrigt også af Det Radikale Venstres bemærkninger til deres forslag, at intet nyt er sket.
Til gengæld er vi uenige med Kristeligt Folkeparti, når de nu mener, at Danmark helt og fuldt skal gå med i et eventuelt militært samarbejde og deltage i EU-ledede aktioner uden for EU's eget område.
Enhedslisten er som udgangspunkt imod opbygningen af et EU-militær og hele tanken om en militær supermagt, og vi mener, at det her er en klar proces i den retning.
Samtidig er vi tilfredse med, at det danske nej til euroen har været en succes.
Kronen klarer sig jo godt, og vi bør bevare den lidt større handlefrihed, som er forbundet med at have en selvstændig valuta, der er stærk nok til at stå på egne ben.
Det har i øvrigt vist sig at være helt problemfrit for danskere at anvende både euro og kroner, så det er ikke nogen begrundelse for at lave det om.
Samtidig er vi jo i hvert fald sluppet for de prisstigninger, som forbrugere i euroland føler at de har oplevet.
Statsministeren har i et svar til hr. Keld Albrechtsen bekræftet, at de danske undtagelser kan overføres til en ny traktat, hvis vi selv ønsker det, og det er efter vores opfattelse den indlysende rigtige fremgangsmåde.
Der er andre EU-lande, som vi har været inde på, der også har deres undtagelser ført til protokols i de hidtidige traktater.
Statsministeren bekræftede i sin nytårstale, at det vil være urimeligt at tage stilling til ophævelse af undtagelserne, før man kender den traktat, som er på vej.
Det vil være at købe katten i sækken, tror jeg, han sagde.
Ud fra en demokratisk synsvinkel er det derfor forkert af De Radikale og Kristeligt Folkeparti at fremsætte disse forslag på det aktuelle tidspunkt, for nu må det handle om at diskutere den kommende traktat.
Derfor har Enhedslisten stillet forslag til folketingsbeslutning om en vejledende folkeafstemning om EU-konventets udkast til unionstraktat.
Hvis Folketinget vil give sin tilslutning til det, når forslaget senere kommer til første behandling her i Folketinget, kan vi netop få en omfattende diskussion om, hvad danskerne vil med Unionen.
En sådan folkeafstemning og den dertil hørende diskussion vil give alle, altså også De Radikale og Kristeligt Folkeparti, mulighed for at fremlægge deres egne bud på hele unionsudviklingen, herunder deres forslag om at afskaffe alle undtagelserne eller dele af undtagelserne.
Se, det vil være den rigtige måde at gøre det på
, hvis man ønsker, at befolkningen skal få indflydelse, ikke alene på spørgsmålet om undtagelserne, men også på en ny unionstraktat, og ikke bare blive tvunget til i sidste ende at skulle sige ja eller nej, men vil få indflydelse på processen.
Enhedslisten er for befolkningens indflydelse på processen.